b'\n_START_ARTICLE_\nKari Lehtola (onnettomuustutkija)\n_START_PARAGRAPH_\nKari Sulevi Lehtola (18. marraskuuta 1938 Helsinki \xe2\x80\x93 1. syyskuuta 2019 Siuntio) oli suomalainen varatuomari, joka tuli tunnetuksi toimiessaan suuronnettomuustutkijana ja Onnettomuustutkintakeskuksen johtajana._NEWLINE_Kari Lehtola kirjoitti ylioppilaaksi Lapuan yhteiskoulusta vuonna 1958 ja valmistui oikeustieteen kandidaatiksi Helsingin yliopistosta 1968. Varatuomarin arvon h\xc3\xa4n sai vuonna 1974. Lehtola toimi vuodesta 1967 K\xc3\xa4lvi\xc3\xa4n nimismiehen\xc3\xa4. Vuonna 1973 h\xc3\xa4n siirtyi lains\xc3\xa4\xc3\xa4d\xc3\xa4nt\xc3\xb6neuvokseksi oikeusministeri\xc3\xb6\xc3\xb6n. Lehtola oli lains\xc3\xa4\xc3\xa4d\xc3\xa4nt\xc3\xb6neuvoksena keskeinen henkil\xc3\xb6 esitutkinta- ja pakkokeinolakeja valmisteltaessa. _NEWLINE_Lehtola siirtyi vuonna 1988 Kilpailuviraston johtajaksi ja vuonna 1990 suuronnettomuustutkinnan suunnittelukunnan puheenjohtajaksi.  Suurelle yleis\xc3\xb6lle h\xc3\xa4n tuli tunnetuksi autolautta Estonian onnettomuuden tutkimuslautakunnan johtajana. Onnettomuustutkintakeskus perustettiin vuonna 1996, ja Lehtolasta tuli sen ensimm\xc3\xa4inen johtaja. El\xc3\xa4kkeelle h\xc3\xa4n j\xc3\xa4i vuonna 2001._NEWLINE_Lehtola toimi vuosina 1996\xe2\x80\x931999 Julkisen sanan neuvoston puheenjohtajana. H\xc3\xa4nen muihin luottamusteht\xc3\xa4viins\xc3\xa4 kuului muun muassa Helsingin kaupunginvaltuuston j\xc3\xa4senyys. Lehtola aloitti kaupunginvaltuutettuna vuonna 2001 ja erosi valtuustosta vuonna 2008 muutettuaan Karjalohjalle. H\xc3\xa4n kuului SDP:n valtuustoryhm\xc3\xa4\xc3\xa4n. Lehtola oli my\xc3\xb6s SDP:n eduskuntavaaliehdokkaana vuonna 1999.'